《景泰洼》
明代·虞淳熙

合沓众山转，鸿沟界危冈。
贞松心不移，偃盖覆神堂。
欲蜕龙为鱼，千古以慨慷。
土木骨纵横，魂来关塞长。
君王奠鳌足，太史筮苞桑。
宗霸救沦丧，朱火寒有光。
迎驾谊何笃，覆辙戒难忘。
岂无延陵心，重为亡国伤。
宫门一以夺，羡门竟迷方。
碧瓦易黄屋，蓬颗西山傍。
杜宇啼旧埏，织乌集野棠。
坤维幸勿绝，一惸得新藏。
灵表扶九宫，何必厂阴房。
碧血障胡尘，芊芊白草芳。
高睇歌《大招》，涕泗洒衣裳。

作者简介：虞淳熙（1553年－1621年），字长孺，浙江钱塘人。生下来睡着不闭眼。曾任兵部职方事、礼部员外郎等职，曾隐居于回峰。著有《虞德园集》、《孝经集灵》1卷。